ग्रेटा थनबर्ग पांच साल तक स्कूल से चले आंदोलन को बाहर जारी रखेंगी
ग्रेटा थनबर्ग ने पांच साल तक शुक्रवार का दिन क्लास में गुजारने की बजाय स्टॉकहोम में स्वीडन की संसद के सामने गुजारा। वे पर्यावरण बचाने का संदेश देने वाला पोस्टर लेकर प्रदर्शन करती थीं। 251 सप्ताह बाद स्कूली स्टूडेंट के रूप में उनका आंदोलन खत्म
ग्रेटा थनबर्ग ने पांच साल तक शुक्रवार का दिन क्लास में गुजारने की बजाय स्टॉकहोम में स्वीडन की संसद के सामने गुजारा। वे पर्यावरण बचाने का संदेश देने वाला पोस्टर लेकर प्रदर्शन करती थीं। 251 सप्ताह बाद स्कूली स्टूडेंट के रूप में उनका आंदोलन खत्म हो गया है। उन्होंने 15 वर्ष की आयु में मुहिम छेड़ी थी। विश्व के 7500 शहरों में उनका आंदोलन फैल गया।
ग्रेटा ने जलवायु परिवर्तन के विरोध में दुनियाभर में युवाओं को प्रेरित किया है। उन्होंने शुक्रवार को हाईस्कूल की परीक्षा पास कर ली । ग्रेटा ने कहा, यह उनके स्कूली जीवन की अंतिम हड़ताल थी।
ग्रेटा ने सोशल मीडिया पर लिखा जब मैंने 2018 में हड़ताल शुरू की थी तब उम्मीद नहीं थी कि उससे कोई नतीजा निकलेगा। हम अब भी वहीं हैं।
ग्रेटा ने पांच साल में तीन किताबें लिखीं। अमेरिका के पूर्व राष्ट्रपति डोनाल्ड ट्रम्प से उनका सामना हुआ। उन्होंने दावोस, स्विटजरलैंड में जलवायु अराजकता के लिए कंपनियों के प्रमुखों की खिंचाई की थी।
ग्लोबल वार्मिंग के प्रति कामचलाउ रवैये के लिए संयुक्त राष्ट्र में विश्व के नेताओं को आड़े हाथों लिया था। ग्रेटा का कहना है, वे शुक्रवार के दिन विरोध प्रदर्शन जारी रखेंगी लेकिन अब उसे स्कूल स्ट्राइक के बतौर नहीं जाना जाएगा।
ग्रेटा के एक्टिविज्म ने 2019 में धरती के हर महाद्वीप में युवाओं के एक दिनी जलवायु आंदोलन का रास्ता तैयार किया। आयोजकों का अनुमान है, दुनियाभर मेंं 40 लाख लोगों ने आंदोलन में हिस्सा लिया था। पहली बार बच्चों और युवाओं ने जलवायु के पक्ष में एक साथ मोर्चा खोला था।
स्कूल के अंतिम दिन ग्रेटा ने टि्वटर पर लिखा हमने जब शुरुआत की थी तब से बहुत कुछ बदल गया है। लेकिन, लंबा रास्ता तय करना बाकी है। हम अब भी गलत दिशा में चल रहे हैं। ग्रेटा ने कहा मेरे स्कूली साथी महसूस करेंगे कि हम कैसे भविष्य में कदम रख रहे हैं।
ग्रेटा को एक साल के लिए पढ़ाई छोड़ना पड़ी थी
स्वीडन में बच्चों को 6 से 16 साल की आयु के बीच स्कूल में दाखिला लेना पड़ता है। उनकी स्कूली पढ़ाई 19 साल तक पूरी हो जाती है। 20 साल की ग्रेटा को संयुक्त राष्ट्र में भाषण और अटलांटिक समुद्र अभियान की वजह से एक साल पढ़ाई छोड़ना पड़ी थी।
ग्रेटा ने 2018 में आंदोलन शुरू किया था। उन्होंने तीन सप्ताह तक स्वीडिश संसद के बाहर कुछ छात्रों के साथ प्रदर्शन किया। फिर हर शुक्रवार को विरोध दर्ज किया जाने लगा। इस तरह फ्राइडे फॉर फ्यूचर ग्रुप बना।
रेमी तुमिन
© The New York Times